San Mattê
Mattê, ciammao ascì Levi, santo, apostolo e aotô do Vangelo che inti ediçioin da Bibbia o precede sempre i âtri trei.
O viveiva a Cafarnao e o l'ea pubrican, osæ preposto, saiv'a dî ezattô de tasce. O l'andò aprœuvo a Gexo con grande entuxiasmo, comme aregorda San Lucco, desbaraçandose di ben terren. E l'è o Mattê che into so vangelo o riporta e paole do Gexo: "Quande ti dæ limóxina, no deve savei a to scinistra quello ch'a fa a drita, açoché a to limóxina a l'areste into segretto... ". Doppo a Pentecoste o scrisse o so vangelo, rivotto a-i Ebrei, pe supprî, comme dixe Zœuggio, a-a so assença quande o se recò presso di âtre gente. O so vangelo o vœu primma de tutto dimostrâ che Gexo o l'è o Mescia ch'o realizza e promisse de l'Antigo Testamento, e o l'è caratterizzao da çinque importanti discorsci do Gexo in sce-o regno de Dê. Probabilmente a so morte a fu naturâ, sciben che de fonte poco attendibile o vœuan martire de Etiopia.
No s'acapisce subito o desprexo pe i pubrichen, a-i tempi de Gexo, inta so tæra: ean i ezattoî de tasce, e no se detesta quarchidun soltanto perché o travaggia a l'Intendença de finança. Ma i Ebrei, a l'eppoca, no pagavan e tasce a un so Stato sovran e libero, benscì a-i occupanti Romoen; gh'han da finançiâ chi i oprimme. E amian a-o preposto comme a un detestabile conlaoaçionista.
Mattê o fa sto mestê in Cafarnao de Galilea. Co-o so banco lì a l'averto. Gexo o-o vedde poco doppo avei guaio un paralitico. O-o ciamma. Lê o s'isa tutt'assemme, o lascia tutto e o ghe va aprœuvo. Da quello momento cessa de existe i tributi, e finançe, i Romani. Tutto scassao da quella paola de Gexo: "Seguime".
I evangelisti Lucco e Marco o ciamman ascì Levi, ch'o poriæ êse o so segondo nomme. Ma ghe dan o nomme de Mattê inta lista di dozze çernui da Gexo comme so inviæ: “Apostoli”. E con questo nomme o compâ ascì inti Atti di Apostoli.
Pochiscimo semmo da so vitta. Ma gh'emmo o so Vangelo, a longo ritegnúo o primmo di quattro testi canonneghi, in orde de tempo. Aoa i studdi mettan a quello posto o Vangelo do Marco.
Into Vangelo de Mattê, ch'o l'è o segondo pe ampieçça (doppo quello de Lucco), se notta çinque seçioin, che, rispettando una terminologia antighiscima, se bazan in sce âtretanti "Discorsci". Un ezamme attento o mostra una compoxiçion eseguia co-ina çerta arte e studio. L'orde cronologico o l'è soventi sacrificao pe quello logico. Za Papia de Gerapoli (verso a meitæ do sec. 2°) o l'affermava che o Mattê o coordinò in lengua ebraica i dîti (λόYιa) do Gexo. Do pao, a pâ confermâ, da un'analixi intrinseca, l'affermaçion tradiçionâ segondo a quæ l'apostolo o scrisse l'œuvieta pe i Ebrei, convertii ò da convertî; ço spiega o ton polemico e apologetico contra i Farisê. Nisciun evangelista çitta âtretanti scriti vetero-testamentai con riferimento ò apricaçion diretta a-o Cristo, chi è perçò presentao innançi tutto comme o Mescîa atteizo da-o popolo ebraico.
A diferença di âtri trei, o testo do Mattê o no l'è scrito in grego, ma in lengua “ebraica” ò “paterna”, segondo i scritoî antighi. E squæxi de segúo se tratta de l'aramaico, alloa parlao inta Palestiña. Mattê o l'ha vosciuo inançitutto parlâ a crestien de origine ebraica. E a liatri l'è fondamentâ presentâ i insegnamenti de Gexo comme conferma e compimento da Lezze mozaica.
Vedemmo de fæto – ançi, de votte pâ proppio de sentîlo – che de continnuo o liga di fæti, di gesti, di dîti relativi a Gexo con di reciammi a l'Antigo Testamento, pe fâ ben capî de donde o vegne e cos'o l'è vegnúo a realizâ. Partindo de chì, l’evangelista Mattê o delinnia dapœu i eventi do grandiozo futúo da comunitæ de Gexo, da Gexa, do Regno chi compiâ e profeçie, quande i poppoli "vedian o Figgio de l'ommo vegnî sovia e nuvie do çê in gran potença e gloria" (24,30).
Scrito inte 'na lengua pe pochi, o testo de Mattê o diventa libbro de tutti doppo a traduçion in grego. O testo originâ che, comme s'è dîto, o saiæ stæto scrito in aramaico, o l'è scentao sença lasciâ de traççe. A Gexa a ne fa strumento de predicaçion in ogni lœugo, a-o dœuvia inta liturgia. Ma de lê, Mattê, semmo pochiscimo. O l'è çitao pe nomme co-i âtri Apostoli inti Atti (1,13) subito doppo l’Ascenscion a-o çê de Gexo. Ancon da-i Atti, Mattê o risurta presente co-i âtri Apostoli a l'eleçion de Mattia, ch'o piggia o posto de Giudda Iscariota. E o l'è in pê co-i âtri unze, quande Pê, into giorno da Pentecoste, o parla a-a folla, anonçiando che Gexo o l'è "Segnô e Cristo". Da pœu, o l'ha de segúo predicao in Palestiña, tra i so, ma ne son ignote e vexende succescive.
A Gexa a l'onoa comme martire o 21 de setenbre.
Patronægo: Banchê, bancâi, bancaoti, preposti, duganê, raxonê.
Referençe[Càngia | modifica wikitesto]
Domenego Agasso - www.santiebeati.it
J. Kürzinger - www.treccani.it
lij_Latn lij_Latn lij_Latn lij_Latn lij_Latn lij_Latn lij_Latn lij_Latn lij_Latn lij_Latn lij_Latn lij_Latn lij_Latn lij_Latn ilo_Latn zho_Hant